Kleuter sterf onder motorhuisdeurFoto: Netcare 911 ŉ Tragiese voorval het hom Sondagoggend by ŉ huis in Montclair, Durban, afgespeel toe ŉ vierjarige seuntjie onder ŉ motorhuisdeur beland het. Shawn Herbst, woordvoerder van Netcare 911, sê paramedici is om 10:26 na die huis ontbied. Ooggetuies het aan paramedici gesê dat die kleuter deur die motorhuisdeur vasgedruk is. “Die kind is deur paramedici ondersoek, maar het geen tekens van lewe meer getoon nie. Hy is op die toneel dood verklaar,” sê Herbst. Hy wou nie bespiegel oor die gebeure wat tot die kind se dood gelei het nie en sê die polisie sal die voorval verder ondersoek. Maroela Media het die polisie vir meer inligting genader en wag op terugvoer.